答荆門張都官維見和惠泉
作者：蘇轍
朝代：宋

paragraphs: 荒凉荆門西，泉水誰爲洩。
發源雖甚微，來意不可折。
平鋪清池滿，皎皎自明澈。
甘凉最宜茶，羊炙可用雪。
炎風五月交，中夜吐明月。
太守燕已遠，青嶂空嵲嵲。
泉上白髮翁，來飲杯饌闕。
酌水自獻酬，箕踞無禮節。
區區游泉人，常值午日烈。
回首憂重城，賞玩安能徹。